Magnus Kirt: ma ei mõtle medalitele ega sooritustele | Kergejõustik | ERR
Magnus Kirt: ma ei mõtle medalitele ega sooritustele ({{commentsTotal}})
{{1543008540000 | amCalendar}}
Aasta parima meeskergejõustiklase tiitli pälvinud odaviskaja Magnus Kirdi sõnul ei sea ta hooaja eel eesmärgiks medaleid ega häid sooritusi, vaid mõtleb pigem treeningprotsessile ja stabiilsetele esitustele.
"Eks ma pigem mõtlen alati sellele treeningprotsessile, ma ei mõtle nendele medalitele või sooritustele. Mõtleks, et ma oleks asja juures ja selles asjas sel hetkel selle sees. Seda üritan ka praegu mõelda ja mõtlesin ka eelmine aasta," vastas Kirt küsimusele, kui palju vastas tegelikkus hooaja eel seatud ootustele.
Mis oli Kirdi jaoks lõppenud hooaja olulisemaks momendiks? "Eks võib-olla see esimene Eesti rekord mille ma Tartus viskasin, see võib-olla andis sellist head eneseusku ja hea hoo sisse ülejäänud hooajaks. See kulmineeruski medaliga Euroopa meistrivõistlustel. Ma arvan, et see Tartu võistlus väga suure tähtsusega sel hooajal."
Kas pärast nii edukat hooaega on uuele hooajal ka keerulisem vastu minna? "Eks motivatsiooni kindlasti jagub, aga mul on väga hästi meeles kui Andrei Nazarov mulle ütles, et sind mäletatakse sinu viimase tulemuse järgi ja see võib-olla hoiab mind kahe jalaga maa peal ja sunnib mind väga targalt edasi treenima," tunnistas Kirt.
Kuidas suhtub Kirt sellesse, et Gerd Kanteri lõpetamise järel nähakse just teda Eesti kergejõustiku näona? "Eks meil ole neid nägusid, kelle poole vaadatakse, veel ja kogu seda survet ma enda peale ei tahaks võtta. Kindlasti ma teen kõik endast oleneva, et Eesti kergejõustik oleks pildis ja nagu ma näen, siis teevad seda ka kõik teised Eesti kergejõustiklased."
Järgmine kergejõustiku MM peetakse sügisel Dohas. Kui palju mõtleb EM-pronksmedalist järgmisele tiitlivõistlusele? "Praegusel hetkel sellele väga ei mõtle, kuid suvel tuleb kindlasti teha väga tarku otsuseid, et olla Dohas väga heas vormis. Kindlasti kui on hea põhi, siis kestab kaua, aga MM on hoopis teine võistlus ja just närvikava mõttes tuleb selleks natukene teisiti valmistuda."